Hluti af þeirri loðnu sem mældist í vikulöngum rannsóknaleiðangri, sem lauk um helgina, er hugsanlega viðbót við það sem mælst hefur hingað til. Leiðangursstjórinn segir of snemmt að segja til um hvort það gefi tilefni til að auka við loðnukvótann.
Það voru átta skip í þessum leiðangri sem er einn sá viðamesti sem Hafrannsóknastofnun hefur staðið fyrir. Mælt var frá miðunum undan Suðausturlandi, norður með Austfjörðum og þaðan vestur með Norðurlandi allt vestur á Grænlandssund. Birkir Bárðarson, leiðangursstjóri, segir að loðna hafi sést víða með landgrunnsbrúnum á öllu þessu svæði.
Og það ætti að vera loðna sem ekki náðist að mæla þar fyrr í janúar.
Nú tókst að mæla í Grænlandssundi þar sem hafís hefur áður hindrað mælingar, en þar reyndist aðallega ungloðna sem Birkir segir ekki hluta af veiðistofni þessarrar vertíðar. Fullorðna loðnan sé því gengin af því svæði enda hafi meira mælst af kynþroska loðnu eftir því sem austar dró. Þegar hafa verið heimilaðar veiðar á 61 þúsund tonnum af loðnu en af því kemur aðeins um þriðjungur til íslenskra skipa. Mikil eftirvænting ríkir því hjá útgerðinni fyrir niðurstöðum úr mælingunni.
Líkur eru á að hluti þeirrar loðnu sem mældist í rannsóknaleiðangri sem lauk um helgina sé viðbót við það sem áður hafði mælst. Útgerðin vonast eftir auknum veiðiheimildum.